《登伟观因诵老杜道林岳麓诗用其韵》
宋代·许及之

立秋三日天气殊，凉风渺渺舒郁纡。少日第拄西山笏，暇时惟汎会昌湖。

投老身登华盖顶，度堂面直莲峰炉。长江回抱若裹玉，明月荡漾如怀珠。

楠溪大源小源出，樟浦早潮晚潮俱。凌空笔架呈挂綵，出海金轮看浴乌。

中川蚌胎非妩媚，港口螺浮疑虚无。何以得此江山伟，若有相者神明扶。

了知无一可云补，其敢有二当何诛。故人相逢笑颠错，生涯不解先膏腴。

且同野叟共尔汝，免以前衔相唤呼。看山未觉迷老眼，报国终愧全微躯。

斫竹特为三益径，把钓倦作扁舟图。乃知绝境真妙绝，强名孤屿何尝孤。

凭栏聊欲须款款，飞帆正尔来于于。明朝此兴定不浅，但恐劳苦肩舆夫。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。